किच्छा। सवारियां उतार रही जीप को ट्रक ने पीछे से टक्कर मार दी। दुर्घटना में एक व्यक्ति की मौके पर ही मौत हो गई जबकि तीन अन्य घायल हो गए। सूचना पर पहुंची पुलिस ने घायलों को अस्पताल पहुंचाया। बहेड़ी रोड पर चलने वाली जीप सख्यां यूपी25एटी-1931 बहेड़ी से सवारियां भरकर ला रही थी। इस बीच उत्तराखंड सीमा पर स्थित सतुईया मोड़ के पास चालक सवारियां उतार रहा था। इस बीच तीव्र गति से पीछे से आ रहे ट्रक ने पीछे से टक्कर मार दी। दुर्घटना इतनी जबरदस्त थी कि जीप के पीछे एंगल पर लटके एक व्यक्ति की मौके पर ही मौत हो गई। जबकि जीप में पीछे बैठे छिनकी निवासी 45 वर्षीय शाहीन पत्नी मोहम्मद हिलाल, सहासा देवचरा बरेली निवासी मानसिंह पुत्र सुखपाल सिंह व नदीम पुत्र एजाज घायल हो गए । दुर्घटना में जीप का एक हिस्सा बुरी तरह क्षतिग्रस्त हो गया। दुर्घटना के बाद मौके पर पहुंची पुलिस ने घायलों को अस्पताल पहुंचाया। पुलिस ने मृतक की जेब से निकले मतदाता पहचान पत्र के आधार उसकी शिनाख्त 40 वर्षीय ग्राम हुसैन नगला गोरीखेड़ा बहेड़ी निवासी सुखलाल पुत्र प्रेमराज के रूप में की। समाचार लिखे जाने तक मृतक के घर सूचना नहीं हो पाई थी। दुर्घटना के बाद घटना स्थल पर जाम लग गया। पुलिस ने मौके पर पहुंचकर जाम खुलवाया और क्रेन से दोनों वाहनों को हटाया।